Alina Bica, procuror-șef DIICOT FOTO: MediafaxFoto

Actualizare 22:30: Secția pentru procurori a CSM a dat aviz pozitiv pentru reținerea Alinei Bica și pentru arest la domiciliu. Ea a părăsit sediul DNA după aproximativ 4-5 ore de audieri și își va petrece noaptea în arestul Poliției Capitalei.

Video: Alina Bica pleacă de la sediul DNA într-o mașină a Poliției

Actualizare 22:05: Prima reacție oficială a DNA. Pe numele Alinei Bica s-a început urmărirea penală pentru abuz în serviciu. Prejudiciul în acest dosar este estimat de anchetatori la 62,5 milioane de euro.

Redăm comunicatul DNA:

„Procurorii din cadrul Direcţiei Naţionale Anticorupţie – Secția de Combatere a Corupției au dispus:

- punerea în mișcare a acțiunii penale și reţinerea pentru 24 de ore, începând cu data de 20.11.2014, a inculpaților ALEXANDRU LĂCRĂMIOARA și BOGDAN DRAGOŞ-GEORGE, membri ai Comisiei Centrale pentru Stabilirea Despăgubirilor, din cadrul A.N.R.P., la data faptelor, în sarcina cărora s-a reţinut infracţiunea de abuz în serviciu, dacă funcționarul a obținut pentru sine sau pentru altul un folos necuvenit.



- și începerea urmăririi penale față de BICA ALINA MIHAELA, membră a Comisiei Centrale pentru Stabilirea Despăgubirilor, din cadrul A.N.R.P., la data faptelor, cu privire la săvârşirea infracțiunii de abuz în serviciu, dacă funcționarul a obținut pentru sine sau pentru altul un folos necuvenit.



Din ordonanţele întocmite de procurori a reieşit că, în cauză, există date şi probe din care rezultă suspiciunea rezonabilă care conturează următoarea stare de fapt:



La data de 15.10.2014 Direcţia Naţională Anticorupţie s-a sesizat din oficiu cu privire la săvârşirea unor infracţiuni de corupție, în legătură cu reconstituirea unui drept de proprietate asupra unui teren agricol, în suprafață de13,0535 ha, situat în București, zona Plumbuita, sector 2.

Concret, la data de 15.03.2011, Comisia Centrală pentru Stabilirea Despăgubirilor din cadrul Autorităţii Naţionale pentru Restituirea Proprietăţilor, din care făceau parte suspecta Bica Alina Mihaela și inculpații Alexandru Lăcrămioara și Bogdan Dragoş-George, a aprobat raportul de evaluare, întocmit de un expert evaluator, corespunzător dosarului nr. 22714/FFCC, cu încălcarea prevederilor art. 16 alin. 7 din Legea nr. 247/2005, privind reforma în domeniile proprietăţii şi justiţiei, precum şi unele măsuri adiacente.

Astfel, membrii Comisiei, luând la cunoştinţă de concluziile raportului de evaluare a terenului, nu au constatat că expertul evaluator a supraevaluat terenul respectiv,de la 113.954.741 lei (valoare reală) la 377.282.300 lei (valoarea unui teren asemănător situat într-o zonă centrală a Capitalei).

Aceștia au fost conştienţi însă că terenul era supraevaluat, aspect ce reiese şi din faptul că, anterior, în şedinţa din 24.02.2011, când dosarul respectiv mai fusese analizat, s-a dispus amânarea luării unei decizii pentru următoarea şedinţă, fiind solicitată participarea evaluatorului şi întocmirea unui scurt istoric al dosarului.

După emiterea deciziei de despăgubire, la data de 15.03.2011, oamenii de afaceri, beneficiari ai drepturilor litigioase asupra terenului din anul 2010, au obţinut titluri de conversie în acţiuni la FONDUL PROPRIETATEA, listat la bursă din data 25.01.2010, în cuantum de 377.282.300 lei, echivalentul a 89.426.189 euro (755/metru pătrat).

Prin îndeplinirea în mod necorespunzător a atribuţiilor de serviciu, de către membrii Comisiei Centrale pentru Stabilirea Despăgubirilor, a fost produs statului românun prejudiciu în valoare de 263.327.559 lei, (echivalentul a 62.548.113 euro, reprezentând supraevaluarea), concomitent cu obținerea unor foloase necuvenite pentru beneficiarii drepturilor litigioase.



Inculpaților și suspectei li s-au adus la cunoştinţă calitatea procesuală şi acuzaţiile, în conformitate cu prevederile art. 309 și 307 Cod de procedură penală.



În cauză, procurorii au beneficiat de sprijin de specialitate din partea Serviciului Român de Informații.



Facem precizarea că începerea urmăririi penale și punerea în mișcare a acțiunii penale sunt etape ale procesului penal reglementate de Codul de procedură penală, având ca scop crearea cadrului procesual de administrare a probatoriului, activități care nu pot, în nici o situație, să înfrângă principiul prezumției de nevinovăție.”

Actualizare 20:30: Alina Bica ar fi audiată la DNA pentru că ar fi făcut parte dintr-o comisie din ANRP, care ar fi aprobat, în 2011, despăgubirea lui Gheorghe Stelian cu 150 de milioane de euro pentru un teren din Capitală care a fost supraevaluat, informează Mediafax, care citează surse judiciare.

Potrivit surselor citate, o comisie din Autoritatea Naţională pentru Restituirea Proprietăţilor, constituită în 2011, a aprobat despăgubirea lui Gheorghe Stelian, un apropiat al lui Dorin Cocoş, pentru un teren din Bucureşti care nu îi mai putea fi retrocedat în natură.

Astfel, comisia respectivă ar fi aprobat plata către Gheorghe Stelian a 150 de milioane de euro, pentru acest teren care fusese supraevaluat.

Din comisie au făcut parte, potrivit surselor citate, actuala şefă a DIICOT Alina Bica - care reprezenta Ministerul Justiției, Dragoş Bogdan, fost vicepreşedinte al ANAF, şi Lăcrămioara Alexandru, care a fost deja reţinută în acest dosar.

Alături de Alina Bica, la DNA ar fi audiaţi Dragoş Bogdan şi Gheorghe Stelian.

Potrivit HotNews, Biroul de presă al DNA a precizat că „nici nu confirmă, nici nu infirmă” că Alina Bica este audiată de procurori.

Actualizare 19:45: Procurorii DNA au solicitat aviz Consiliului Superior al Magistraturii pentru reținerea Alinei Bica, procurorul șef al DIICOT. La această oră, a fost întrunită de urgență ședința secției de procurori și ar discuta această cerere.

Alina Bica, procurorul șef al Direcției de Investigare a Infracțiunilor de Criminalitate Organizată și Terorism (DIICOT), este audiată la această oră de procurorii DNA într-un dosar de corupție, potrivit unor surse.

În trecut, Alina Bica ar fi fost interceptată, iar acele stenograme apar în mai multe dosare penale în care este, de exemplu, trimis în judecată fostul șef al ANAF, Sorin Blejnar.

Este pentru prima dată când un procuror șef al DIICOT este suspect într-o anchetă penală.

Cine este Alina Bica

Recent, şefa DIICOT a apărut pe neaşteptate în scandalul fotografiilor de la Paris, în care Elena Udrea a acuzat că a fost spionată.

Alina Bica a fost numită la conducerea Direcţiei de Investigare a Infracţiunilor de Criminalitate Organizată şi Terorism în mai 2013, prin decret prezidenţial, la propunerea ministrului interimar de atunci al Justiţiei, premierul Victor Ponta.

Este procuror din 1996, când a intrat în magistratură la Parchetul Sfântu Gheorghe. În 2003 avansează la Parchetul instanţei supreme, la Serviciul de Combatere a Marii Criminalităţi Economice, devenit ulterior DIICOT.

Între 2009 şi 2012 a fost secretar de stat în Ministerul Justiţiei, fiind parte a comisiilor care au lucrat la noile coduri penale.

Alina Bica a instrumentat cazuri precum RAFO, încheiat prin condamnarea lui Marian Iancu la 12 ani de închisoare. Numele său a apărut într-unul dintre dosarele lui Sorin Blejnar, şefa DIICOT, atunci secretar de stat, fiind interceptată în timp ce vorbea la telefon cu fostul şef al ANAF.